Broj:

Podgorica, 25.03.2025. godine

Klub poslanika Socijaldemokrate Crne Gore

Poslanik, g-din Boris Mugoša

**POSLANIČKO PITANJE**

Kako komentarišete činjenicu da je prošlogodišnji rast crnogorske ekonomije najmanji u poslednjih osam godina (izuzimajući naravno korona godinu – 2020) i da li stope rasta naše ekonomije oko 3% godišnje garantuju dugoročnu održivost i stabilnost ekonomskog, odnosno finansijskog sistema i poboljšanje standarda građana?

**ODGOVOR**

Uvaženi poslaniče Mugoša,

Proteklu 2024. godinu karakterišu izrazito povoljni ekonomski indikatori, kako u pogledu ostvarenja privrednog rasta, tako i u domenu upravljanja javnim finansijama, u dijelu snažne naplate budžetskih prihoda.

Što se tiče konkretno Vašeg pitanja u odnosu na preliminarno ostvarenje rasta ekonomije u 2024, ono je u skladu sa očekivanjima Vlade, imajući u vidu primarno da je rast BDP-a tokom protekle tri godine bio najsnažniji u regionu Zapadnog Balkana i istovremeno jedan od najviših u Evropi.

Da podsjetimo, upravo su započete i uspješno sprovedene reforme predviđene programom Evropa sad 1, uticale na ovakve trendove, budući da je snažno povećan raspoloživi dohodak i posljedično životni standard građana.

44. Vlada je nastavila sa strukturnim reformama koje utiču na porast kupovne moći i olakšanje biznis barijera. Ove politike imaju za cilj da osiguraju ubrzanje rasta domaće privrede i učvrste dugoročnu stabilnost i održivost sistema javnih finansija.

Dakle, u odgovoru na Vaše pitanje, uvjereni smo da će ubrzani rast ekonomije shodno daljim reformskim aktivnostima i projektima Vlade, pružiti prijeko potrebni podsticaj srednjoročnoj i naročito dugoročnoj tranziciji crnogorske ekonomije i sveukupnoj finansijskoj stabilnosti.

Takođe, neophodno se kratko osvrnuti i na kompoziciju rasta ekonomije u prošloj godini, a u kojoj se privatna potrošnja ostvarila na rekordnom nivou uz dvocifreni rast, dok su takođe i investicije porasle gotovo dvocifreno, što je isključivo rezultat reformi ove Vlade.

Ovaj rast je bio znatno iznad naših očekivanja i doveo je do ostvarenja BDP-a iznad plana Ministarstva finansija, odnosno Vlade za preko 40 mil. €, što potvrđuje konzervativnost u planiranju ekonomskih trendova. Uostalom, ekonomski rezultati su najviše vidljivi u naplati prihoda budžeta, koja je na rekordnom nivou, a čiji ste plan prilikom usvajanja budžeta za 2024. kritikovali kao preoptimističan, a koji je na kraju pokazao da smo samo u naplati PDV-a i akciza premašili plan za preko 25 mil. €. Ovo je vrlo značajno za našu ekonomiju i u kontekstu usporavanja inflacije, koja je u prošloj godini najniža od 2021. godine i ispod je projekcije i očekivanja Ministarstva finansija.

Sve ove ocjene potvrđuju i međunarodne institucije, koje svoja očekivanja temelje na reformama i aktivnostima ove Vlade, pa tako Evropska komisija očekuje rast crnogorske ekonomije preko 4% u ovoj godini, sa snažnim intenziviranjem investicionog ciklusa u narednim godinama, što su naveli u svom posljednjem izvještaju.

S poštovanjem,

 **PREDSJEDNIK**

 **mr Milojko Spajić**